ΓΡΑΠΤΗ ΕΡΩΤΗΣΗ E-1377/01

υποβολή: Daniel Varela Suanzes-Carpegna (PPE-DE) προς την Επιτροπή

(7 Μαΐου 2001)

Θέμα: Περιφερειακές Οργανώσεις Αλιείας

Μπορεί να δικαιολογήσει επαρκώς η Επιτροπή τις σημαντικές και μόνιμες καθυστερήσεις κατά την μεταφορά των προδιαγραφών οι οποίες προκύπτουν από την εφαρμογή των κοινοτικών δεσμεύσεων, στο πλαίσιο της συμμετοχής της σε διάφορες περιφερειακές οργανώσεις αλιείας (ΠΟΑ), και συγκεκριμένα, για να αναφέρουμε μερικές απ' αυτές, στην APICD - γεγονός που οδήγησε στην έκδοση εμπάργκο για τη μη τήρηση αυτής της διεθνούς σύμβασης - και στην CCAMLR (Σύμβαση για τη διατήρηση της θαλάσσιας χλωρίδας και πανίδας του Ατλαντικού) της οποίας τα μέτρα που ελήφθησαν το 1999 δεν έχουν ακόμα τεθεί σε ισχύ; Επιπλέον, όσον αφορά την CICAA (Διεθνή Συμβαση για την διατήρηση των τονοειδών του Ατλαντικού) - της οποίας η Επιτροπή αποτελεί κύριο συμβαλλόμενο μέρος - γιατί ενδέχεται να μην έχει τηρήσει την ορισθείσα από την Ομάδα Κριτηρίων Ανάθεσης προθεσμία για την παρουσίαση εγγράφου συζητήσεως πριν από την 21η Απριλίου, όπως είχε συμφωνηθεί κατά τη 12η Ειδική Συνεδρίαση της CICAA;

Απάντηση του κ. Fischler εξ ονόματος της Επιτροπής

(18 Ιουλίου 2001)

Έχοντας συνείδηση της αυξημένης σημασίας που έχει για την Κοινότητα η πολυμερής διαχείριση της θαλάσσιας αλιείας, η Επιτροπή συμμερίζεται τη γνώμη του αξιότιμου μέλους του Κοινοβουλίου για τη μεταφορά στο κοινοτικό δίκαιο το συντομότερο δυνατόν τωνποχρεωτικών συστάσεων που εκδίδονται από τις Περιφερειακές Οργανώσεις Αλιείας (ΠΟΑ), στις οποίες συμμετέχει η Επιτροπή. Για το σκοπό αυτό. η Επιτροπή ανέλαβε από το 1999 ένα σημαντικό έργο σύνταξης και κανονισμών του Συμβουλίου που είναι αναγκαίοι για το σκοπό αυτό.

Έτσι, στις 16 Δεκεμβρίου 1999, ο κανονισμός (ΕΚ) αριθ. 2791/1999 του Συμβουλίου, της 16ης Δεκεμβρίου 1999, για τη θέσπιση ορισμένων μέτρων ελέγχου που εφαρμόζονται στη ζώνη της σύμβασης για τη μελλοντική πολυμερή συνεργασία στον τομέα της αλιείας του βορειοανατολικού Ατλαντικού(1) μετέφερε στο κοινοτικό δίκαιο το σύστημα ελέγχου που εγκρίθηκε από την Επιτροπή Αλιείας Βορειοανατολικού Ατλαντικού (NEAFC) και, έκτοτε, κατατέθηκαν πολλές προτάσεις στο Συμβούλιο οι οποίες διαβιβάστηκαν για έκδοση γνώμης του Κοινοβουλίου.

Όσον αφορά τη Διεθνή Επιτροπή για τη Διαχείριση των Τονοειδών του Ατλαντικού (ICCAT), προτάθηκαν δύο κανονισμοί. Ο πρώτος αφορά τα τεχνικά μέτρα που εφαρμόζονται στα μεγάλα μεταναστευτικά είδη(2), που εγκρίθηκε κατά το Συμβούλιο Αλιείας της 25ης Απριλίου 2001, και ο δεύτερος που αφορά τα μέτρα ελέγχου που εφαρμόζονται στα εν λόγω μεγάλα μεταναστευτικά είδη(3), ο οποίος εξετάζεται επί του παρόντος από την ομάδα εξωτερική πολιτική αλιείας του Συμβουλίου. Οι δύο αυτοί κανονισμοί αφορούν, εκτός από την ICCAT, την Επιτροπή Τόνων του Ινδικού Ωκεανού (CTOI) και την Παναμερικανική Επιτροπή Τροπικού Τόνου (IATTC).

Όσον αφορά τη συμφωνία σχετικά με το Διεθνές Πρόγραμμα για τη Διατήρηση των Δελφινιών (APICD), η Επιτροπή έχει συνείδηση της ανησυχίας ορισμένων κρατών μελών σχετικά με τη μεταφορά του συστήματός της όσον αφορά την παρακολούθηση του τόνου. Η πρόταση κανονισμού του Συμβουλίου που εγκρίθηκε από την Επιτροπή θα διαβιβαστεί προσεχώς στο Συμβούλιο και στο Κοινοβούλιο.

Η Επιτροπή για τη Διατήρηση της Θαλάσσιας Πανίδας και Χλωρίδας της Ανταρκτικής (CCAMLR) αποτέλεσε από την πλευρά της αντικείμενο πρότασης μεταφοράς, η οποία εκδόθηκε από το Συμβούλιο, η οποία αφορούσε το σύστημα τεκμηρίωσης των αλιευμάτων του Dissosticchus spp (μπακαλιάρος της Ανταρκτικής). Δύο προτάσεις εξάλλου βρίσκονται σήμερα στο στάδιο της προπαρασκευής από την Επιτροπή. Η πρώτη αφορά τα τεχνικά μέτρα και η δεύτερη τα μέτρα ελέγχου που εφαρμόζονται στη ζώνη της σύμβασης CCAMLR. Εξάλλου,

τα συνολικά επιτρεπόμενα αλιεύματα (TAC) και τα κυριότερα τεχνικά μέτρα που εκδόθηκαν από την εν λόγω ΠΟΑ για την περίοδο 2000-2001 έχουν ήδη μεταφερθεί στο κοινοτικό δίκαιο στο πλαίσιο του ετήσιου κανονισμού του Συμβουλίου, δηλαδή του κανονισμού (ΕΚ) αριθ. 2848/00 της 15ης Δεκεμβρίου 2000 για τη θέσπιση, για το 2001, των αλιευτικών δυνατοτήτων και των συναφών όρων για ορισμένα αλιευτικά αποθέματα και ομάδες αλιευτικών αποθεμάτων που εφαρμόζονται στα κοινοτικά ύδατα και, για τα κοινοτικά σκάφη, για τα ύδατα πουπόκεινται σε περιορισμούς αλιευμάτων(4).

Το αξιότιμο μέλος του Κοινοβουλίου έθεσε εκτός των άλλων και το θέμα της θέσεως της Κοινότητας στο πλαίσιο της σύσκεψης της ομάδας εργασίας της ICCAT σχετικά με τα κριτήρια κατανομής στις 21-23 Μαΐου 2001. Το Συμβούλιο της 25ης Απριλίου 2001 εξέδωσε κοινή θέση(5) σχετικά με το θέμα αυτό. Με βάση αυτά, η Κοινότητα θα συμμετάσχει κατά εποικοδομητικό τρόπο στη συζήτηση της ομάδας εργασίας ICCAT.

(1) ΕΕ L 337 της 30.12.1999.

(2) ΕΕ C 337 E της 28.11.2000.

(3) ΕΕ C 62 E της 27.2.2001.

(4) ΕΕ L 334 της 30.12.2000.

(5) SN 2545/01 (Αλιεία).